EUROPA-PARLAMENTETS AFGØRELSE af 31. marts 1998 om meddelelse af decharge til bestyrelsen for Det Europæiske Center for Udvikling af Erhvervsuddannelse for gennemførelsen af dets budget for regnskabsåret 1996 (98/332/EF)

EUROPA-PARLAMENTET,

- der henviser til EF-traktaten, særlig artikel 206,

- der henviser til årsregnskabet fra Det Europæiske Center for Udvikling af Erhvervsuddannelse og Revisionsrettens beretning herom (C4-0051/98) (1),

- der henviser til Rådets henstilling af 9. marts 1998 (C4-0164/98),

- der henviser til betænkning fra Budgetkontroludvalget og udtalelse fra Udvalget om Beskæftigelse og Sociale Anliggender (A4-0092/98),

A. der henviser til, at det er Revisionsrettens opfattelse, at regnskabet for regnskabsåret, der afsluttedes pr. 31. december 1996, er korrekt, og at de underliggende transaktioner som helhed betragtet er lovlige og formelt rigtige,

1. tager følgende tal fra årsregnskabet for Det Europæiske Center for Udvikling af Erhvervsuddannelse til efterretning:

>TABELPOSITION>

2. anmoder Kommissionens finansinspektør om at tage Centrets aftalepraksis op i lyset af Revisionsrettens bemærkninger for at afklare, om det er nødvendigt, at det formelt indhenter bud;

3. understreger, at Cedefop skal have en godtgørelse fra ejeren af de midlertidige bygninger for forbedringer, der er udført for Centrets regning; anmoder direktøren om at aflægge beretning til budgetmyndigheden og Revisionsretten, når den nuværende lejekontrakt udløber;

4. gentager sin opfattelse af, at de mekanismer, der anvendes i forbindelse med erhvervelsen af Cedefop's nye bygninger er uigennemskuelige og ikke sikrer, at man får valuta for pengene, og derfor ikke er egnede i forbindelse med ejendomserhvervelse inden for den offentlige sektor; anmoder Revisionsretten om at overvåge fremskridtene i forbindelse med denne aftale og aflægge beretning til Parlamentet i den næste årsberetning om Cedefop;

5. noterer sig, at den manglende forpligtelse af 1,1 mio. ECU i Centrets budget for 1996 skyldtes, at Centret i 1996 kun beskæftigede 70 personer ud af de 81, der oprindelig var opført på budgettet; er dog af den opfattelse, at flytningen til Thessaloniki endelig er blevet afsluttet, og at arbejdsvilkårene, i det mindste for så vidt angår personalesituationen, nu atter er normale;

6. forventer, at Centret derfor er i stand til at forelægge et nøjagtigt overslag over dets finansielle behov, således at de budgetbevillinger, budgetmyndigheden vedtager, anvendes i fuld udstrækning;

7. gentager, at det er af den opfattelse, at Centret kan yde et værdifuldt bidrag til udviklingen af en europæisk erhvervsuddannelsespolitik; ønsker i den forbindelse, at Centret i højere grad bliver inddraget i Europa-Parlamentets aktiviteter og stiller sin ekspertise til rådighed for de relevante udvalg;

8. meddeler decharge til bestyrelsen for Det Europæiske Center for Udvikling af Erhvervsuddannelse for gennemførelsen af dets budget for regnskabsåret 1996.

9. pålægger sin formand at sende denne afgørelse til bestyrelsen for Det Europæiske Center for Udvikling af Erhvervsuddannelse, Rådet, Kommissionen og Revisionsretten og at offentliggøre den i De Europæiske Fællesskabers Tidende (L-udgaven).

Generalsekretær

Julian PRIESTLEY

Formand

José María GIL-ROBLES

(1) EFT C 393 af 29. 12. 1997, s. 1.